b'\n_START_ARTICLE_\nNem\xc5\xa1ki kri\xc5\xbe\n_START_PARAGRAPH_\nNem\xc5\xa1ki kri\xc5\xbe (nem\xc5\xa1ko Deutsches Kreuz) je bilo voja\xc5\xa1ko odlikovanje Tretjega rajha.\n_START_SECTION_\nPomen in izgled odlikovanja\n_START_PARAGRAPH_\nOdlikovanje je ustanovil Adolf Hitler 28. septembra 1941, po pomembnosti pa je sodil nad \xc5\xbdelezni kri\xc5\xbeec prvega razreda in pod Vite\xc5\xa1ki kri\xc5\xbe \xc5\xbeeleznega kri\xc5\xbea. Podeljevan je bil v dveh barvah, srebrni in zlati, med seboj pa sta se lo\xc4\x8dila po vencu okoli svastike. Nem\xc5\xa1ki kri\xc5\xbe v srebru je bilo odlikovanje za zasluge in je bil po pomembnosti nad vojnim zaslu\xc5\xbenostnim kri\xc5\xbecem z me\xc4\x8di, zlat nem\xc5\xa1ki kri\xc5\xbe pa je bilo odlikovanje za hrabrost. Kriteriji za podelitev obeh odlikovanj so bili podani 2. oktobra 1941. Kri\xc5\xbe je oblikoval profesor Klein iz M\xc3\xbcnchna._NEWLINE_Odlikovanje samo je po obliki sodilo bolj med zvezde kot med kri\xc5\xbece, saj je bila na sredini srebrne osemkrake zvezdaste podlage znotraj lovorjevega venca, na katerem je bila na dnu vtisnjena letnica ustanovitve (1941), \xc4\x8drna\xc2\xa0\xc2\xbbson\xc4\x8dna svastika\xc2\xab\xc2\xa0(svastika zasukana za 45\xc2\xba) na beli emajlirani podlagi. Odlikovanje je bilo konkavne oblike in je imelo premer 65\xc2\xa0mm, nosilo pa se je na desnem \xc5\xbeepu tunike, srajce ali jopi\xc4\x8da. V primeru, da je imel nosilec podeljeni obe odlikovanji ju je smel nositi na uniformi hkrati, zlati kri\xc5\xbe pa je moral biti nad srebrnim. Na mornari\xc5\xa1kih uniformah, ki niso imele \xc5\xbeepa je moral biti kri\xc5\xbe name\xc5\xa1\xc4\x8den 12 centimetrov pod nacionalnim simbolom. Na zadnji strani odlikovanja so bile \xc5\xa1tiri ali \xc5\xa1est zakovic (odvisno od proizvajalca), s katerimi je bil na zvezdo pritrjen venec. Nad zgornjo zakovico je pritrjena igla za zapenjanje, pod spodnjo pa mehanizem za zavarovanje igle._NEWLINE_Prejemnik je odlikovanje prejel v \xc5\xa1katlici iz \xc4\x8drnega umetnega usnja. Odlikovanje je le\xc5\xbealo na \xc4\x8drni \xc5\xbeametni podlagi, podloga pokrova pa je bila bel saten. Pokrov \xc5\xa1katle je bil obrobljen z 1\xc2\xa0mm \xc5\xa1iroko \xc4\x8drto v barvi podeljenega kri\xc5\xbea. Skupaj z odlikovanjem je prejemnik dobil dokument z imenom in priimkom, datumom in enoto, ki ji je pripadal ter podpisom feldmar\xc5\xa1ala, ki je odlikovanje podelil._NEWLINE_Odlikovanje je bilo sprva izdelano samo iz kovine, kasneje pa so se pojavile tudi na blagu izvezene verzije, za no\xc5\xa1enje na bojni uniformi. Avtorizacija izdajanja izvezenega odlikovanja na podlagi iz blaga je bila izdana 5. junija 1942. Podlaga, na katero je bilo odlikovanje izvezeno je bila odobrena v treh razli\xc4\x8dicah, odvisna pa je bila od tega, kateremu rodu vojske je bila namenjena. Tako so obstajali kri\xc5\xbei na letalsko modri, mornari\xc5\xa1ko modri in sivi podlagi._NEWLINE_Leta 1942 je Hitler izdal ukaz o ustanovitvi tretje stopnje tega odlikovanja, nem\xc5\xa1ki kri\xc5\xbe v zlatu z briljanti, ki naj bi po pomembnosti presegal vite\xc5\xa1ki kri\xc5\xbe, a bi bil manj pomemben od hrastovih listov k vite\xc5\xa1kemu kri\xc5\xbeu. Prototip je izdelal m\xc3\xbcnchenski draguljar Peter Rath, kasneje pa naj bi bilo izdelanih \xc5\xa1e okoli 20 primerkov tega odlikovanja, ki pa ni bilo nikoli uradno podeljeno. Izdelava enega takega kri\xc5\xbea naj bi stala 2800 takratnih Reichsmark._NEWLINE_Izdelanih je bilo ve\xc4\x8d zlatih kot srebrnih verzij odlikovanja, zaradi \xc4\x8desar so srebrni kri\xc5\xbei med zbiralci danes veliko bolj cenjeni. Leta 1957 so Nemci sprejeli zakon, s katerim so uredili no\xc5\xa1enje medalj iz \xc4\x8dasa Tretjega rajha. Tako so od takrat naprej prejemniki Nem\xc5\xa1kega kri\xc5\xbea le-tega na podlagi dokumenta podeljenega odlikovanja smeli nositi denacificirano verzijo kri\xc5\xbea.'